สถานทูตจีนฯ เผยแพร่แถลงการณ์ ซาบซึ้งพระมหากรุณาธิคุณพระบาทสมเด็จพระเจ้าอยู่หัว และสมเด็จพระราชินี ที่พระราชทานเวชภัณฑ์ทางการแพทย์ช่วยเหลือประชาชนจีน
สถานทูตจีนฯ เผยแพร่แถลงการณ์ ซาบซึ้งพระมหากรุณาธิคุณพระบาทสมเด็จพระเจ้าอยู่หัว และสมเด็จพระราชินี ที่พระราชทานเวชภัณฑ์ทางการแพทย์ช่วยเหลือประชาชนจีนโฆษกสถานเอกอัครราชทูตจีนประจำประเทศไทย เผยแพร่แถลงการณ์การแพร่ระบาดของไวรัสโคโรนาสายพันธุ์ใหม่ ใจความว่า ประชาชนจีนรู้สึกอบอุ่นใจอย่างยิ่งที่ได้รับการสนับสนุนและความช่วยเหลือจากพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว และสมเด็จพระนางเจ้าฯ พระบรมราชินี ที่พระราชทานเวชภัณฑ์ทางการแพทย์ช่วยเหลือ รวมถึงพลเอก ประยุทธ์ จันทร์โอชา นายกรัฐมนตรี นายชวน หลีกภัย ประธานรัฐสภา และคนไทยทุกหมู่เหล่า ต่างก็แสดงออกถึงน้ำใจในการช่วยเหลือชาวจีนด้วยการบริจาคเงินและสิ่งของต่างๆ ซึ่งสิ่งเหล่านี้สร้างแรงบันดาลใจและความรู้สึกที่ลึกซึ้งให้ชาวจีน ประชาชนชาวจีนจะไม่ลืมชาวไทยที่ให้ความช่วยเหลือในยามคับขันอย่างทันท่วงที ขณะที่ จีนให้ความสำคัญในการติดต่อประสานงานกับรัฐบาลไทย ตลอดจนสถานทูตและสถานกงสุลไทยประจำประเทศจีนอย่างใกล้ชิด ดูแลและให้ความช่วยเหลือชาวไทยที่พำนักอยู่ในประเทศจีน จัดการแก้ไขปัญหาตามข้อกังวลของชาวไทย ภายใต้ความพยายามร่วมกันของทั้งสองฝ่าย ซึ่งเมื่อวันที่ 4 กุมภาพันธ์ที่ผ่านมา ไทยส่งเครื่องบินเดินทางไปยังเมืองอู่ฮั่น เพื่อรับคนไทย 138 คนกลับประเทศ ขณะเดียวกัน ผู้ป่วยและนักท่องเที่ยวจีนที่อยู่ในประเทศไทยก็ได้รับการดูแลอย่างดีจากไทย ซึ่งผู้ป่วยชาวจีน 6 ราย ได้รับการรักษาจนหายและกลับประเทศแล้วนอกจากนี้ แถลงการณ์ยังระบุอีกว่า ปัจจุบันการแพร่ระบาดไวรัสโคโรนาสายพันธุ์ใหม่ สามารถป้องกัน ควบคุมและรักษาได้ รัฐบาลจีนและประชาชนชาวจีนกำลังทำงานกันอย่างเต็มที่เพื่อต่อสู้กับการแพร่ระบาดของไวรัสฯ และได้รับผลเป็นเชิงบวก แม้ว่ามีผู้ติดเชื้อมีจำนวนค่อนข้างสูง แต่มีอัตราการตายจากการติดเชื้อที่ค่อนข้างต่ำ มีเพียงแค่ 2% เท่านั้น ซึ่งต่ำกว่าอัตราการตายจากไข้หวัดใหญ่สายพันธุ์ H1N1 และโรคระบาดอื่นๆ อย่างมาก ขณะที่ จำนวนผู้ป่วยที่รักษาหายแล้วในจีนเพิ่มขึ้นอย่างต่อเนื่องและเกินจำนวนผู้เสียชีวิต ประเทศจีนมีความมั่นใจว่าสามารถและเชื่อมั่นในศักยภาพที่จะประสบชัยชนะจากการต่อสู้กับโรคระบาดในครั้งนี้ได้ และจีนจะยึดมั่นในหลักการการเปิดกว้างและความโปร่งใส ร่วมมืออย่างใกล้ชิดกับประเทศไทย